อั้นไม่อยู่ ! กรมเจ้าท่าไฟเขียว “เรือคลองแสนแสบ” ปรับขึ้นระยะละ 1 บาทเริ่ม 1 ก.ค.นี้
กรมเจ้าท่า ส่งหนังสือแจ้งผู้ประกอบการเรือคลองแสนแสบ อนุญาตให้ปรับขึ้นค่าโดยสารได้ ตั้งแต่วันที่ 1 กรกฎาคม 2565 เป็นต้นไป ซึ่งจะปรับอัตราค่าโดยสารเรือแสนแสบระยะละ 1 บาท
"กรมเจ้าท่า" ส่งหนังสือแจ้งผู้ประกอบการเรือคลองแสนแสบ อนุญาตให้ปรับขึ้นค่าโดยสารได้ ตั้งแต่วันที่ 1 กรกฎาคม 2565 เป็นต้นไป ซึ่งจะปรับอัตราค่าโดยสารเรือแสนแสบระยะละ 1 บาท
22 มิ.ย. 2565

นายเชาวลิต เมธยะประภาส กรรมการผู้จัดการ บริษัทครอบครัวขนส่ง (2002) จำกัด ผู้ให้บริการเดินเรือโดยสารคลองแสนแสบเส้นทางวัดศรีบุญเรือง-สะพานผ่านฟ้าลีลาศ เปิดเผยว่า กรมเจ้าท่าได้ส่งหนังสือแจ้งผู้ประกอบการอนุญาตให้ปรับขึ้นค่าโดยสารได้ ตั้งแต่วันที่ 1 กรกฎาคม 2565 เป็นต้นไป
โดยจะปรับอัตราค่าโดยสารเรือแสนแสบระยะละ 1 บาท จากเดิมราคา 10-12-14-16-18-20 บาทตามระยะทาง จะปรับเป็น 11-13-15-17-19-21 บาทตามระยะทาง เพื่อให้สอดคล้องกับประกาศกรมเจ้าท่า เรื่องกำหนดอัตราค่าโดยสารเรือกลเดินประจำทางในเขตกรุงเทพมหานคร และปริมณฑล ตามช่วงราคาน้ำมันดีเซล 29.01-31 บาทต่อลิตร ขณะที่ปัจจุบันน้ำมันดีเซลราคา 34.94 บาทต่อลิตร ทำให้ผู้ประกอบการยังแบกภาระต้นทุนจำนวนมาก